เริ่มแล้ว! เทศกาลชมดาว รับลมหนาว 2564-2565 ที่อุทยานดาราศาสตร์สิรินธร อำเภอแม่ริม จังหวัดเชียงใหม่
บรรยากาศของเทศกาลชมดาว รับลมหนาว 2564-2565 ณ หอดูดาว อุทยานดาราศาสตร์สิรินธร อำเภอแม่ริม จังหวัดเชียงใหม่ เมื่อคืนวันที่ 6 พฤศจิกายนที่ผ่านมา มีประชาชนทยอยมาร่วมกิจกรรมตลอดคืน ซึ่งนับเป็นการจัดดูดาววันแรกของฤดูกาลในรูปแบบนิวนอร์มอล พร้อมมาตรการสุขอนามัยด้านการบริการ โดยในคืนดังกล่าว ทัศนวิสัยท้องฟ้าดี สังเกตเห็นดาวศุกร์ ดาวเสาร์ ดาวพฤหัสบดี ได้ด้วยตาเปล่าอย่างชัดเจน รวมถึงสังเกตเห็นกระจุกดาวลูกไก่ ดาวคู่ และกาแล็กซีแอนโดรเมดาผ่านกล้องโทรทรรศน์ได้นอกจากนี้ ยังจัดบรรยายการดูดาวเบื้องต้น แนะนำกลุ่มดาวที่น่าสนใจ พร้อมดนตรีขับกล่อมตลอดงาน ท่ามกลางประชาชนแต่งกายในธีม “Starry Winter Night : คืนฤดูหนาวแห่งดวงดาว” ซึ่ง สดร. จัดให้มีจุดคัดกรองผู้เข้าร่วมกิจกรรม ตรวจวัดอุณหภูมิ มีจุดบริการแอลกอฮอลล์กระจายอย่างทั่วถึงในจุดสัมผัสสาธารณะ จำกัดจำนวนผู้เข้าร่วมกิจกรรมในแต่ละโซน และจัดลำดับการเข้าชมและใช้บริการกล้องโทรทรรศน์ เว้นระยะห่างอย่างเหมาะสม ลดความเสี่ยงจากการแพร่ระบาดของโรคโควิด-19 เพื่อความปลอดภัยและสร้างความมั่นใจให้แก่ผู้เข้าร่วมกิจกรรมหลังจากวันเสาร์ที่ 6 พฤศจิกายน 2564 เป็นต้นไป จนถึงเดือนพฤษภาคม 2565 อุทยานดาราศาสตร์สิรินธร อำเภอแม่ริม จังหวัดเชียงใหม่ จัดกิจกรรมดูดาวสำหรับประชาชน NARIT Public Night เป็นประจำทุกคืนวันเสาร์ ตั้งแต่เวลา 18.00 น.-22.00 น. เข้าร่วมฟรี! ไม่มีค่าใช่จ่ายอีกทั้งยังมีกิจกรรมดาราศาสตร์อื่นๆ อีกมากมาย อาทิ NARIT Astro Fest 2021 ในวันเด็กแห่งชาติ และเปิดบ้านหอดูดาวแห่งชาติ ในเดือนมกราคมและกุมภาพันธ์ 2565 ผู้สนใจสามารถติดตามข้อมูลเพิ่มเติมได้ทางเพจเฟซบุ๊ก NARIT สถาบันวิจัยดาราศาสตร์แห่งชาติ สำหรับส่วนนิทรรศการดาราศาสตร์ และท้องฟ้าจำลอง ณ อุทยานดาราศาสตร์สิรินธร อำเภอแม่ริม จังหวัดเชียงใหม่ เปิดให้บริการวันอังคาร ถึงวันอาทิตย์ หยุดทุกวันจันทร์ พร้อมดำเนินการตามมาตรการด้านสุขอนามัยอย่างเคร่งครัด สอบถามรายละเอียดและสำรองที่นั่งล่วงหน้าได้ที่ Line : @narit.astropark